 Ọpọ ọdọ ló ni wọn darapọ mọ ẹgbẹ Boko Haram, nítorí ọpọlọpọ ìdí Ọdọmọkùnrin náà tó sọ pé òun ti túbá, tí òun kò sì bá ẹgbẹ náà ṣiṣẹ mọ, tún fikun pé àìsí iṣẹ ló fàá tóun fi darapọ mọ ẹgbẹ náà. Ó ṣàlàyé pé, ẹgbẹ náà tan ẹgbẹgbẹrún àwọn ọdọ wọ inú rẹ, nígbà tó sì mú àwọn kan ní dandan lẹyìn tí wọn jí wọn gbé, tí wọn sì ń fi ikú dẹrù bà wọn tí wọn bá gbìyànjú àti jáde. Àwọn iròyin tì ẹ leè ní ìfẹ síí: Ó sọ pé lẹyìn ìgbà tí òun wọ inú ẹgbẹ náà, òun rò pé òun ń ṣe gbogbo nǹkan fún ẹsìn Islam ni, kí òtítọ tó wá padà yéè. Nígbà tí wọn tàn wá wọ inú ẹgbẹ yìí, ẹsìn Islam ni wọn fi tàn wá. Nígbà tí a ronú síi, a bá ríi pé kìí ṣe ẹsìn Islam ni, ẹtan lásán ni. Ọdọmọkùnrin náà tó fi Boko Haram sílẹ bá BBC sọrọ, ṣùgbọn kò fẹ ká dárúkọ rẹ. Ó sọ pé àìníṣẹ ló fàá tí àwọn fi wọ ẹgbẹ náà láti ìbẹrẹ . Ó ní nígbà tí àwọn yoo fi wọọ, àwọn ríi pé ọrẹ awọn kan ń máa ń mú owó wá. O ni asiko yii si jẹ ígbà tí àwọn ń wa iṣẹ tí àwọn yóò máa ṣe láti fi rí owó. Ó fi kún u pé, ọrẹ wọn ọhún kọkọ bẹrẹ sí mú díẹ nínú wọn lọ, tí wọn sì ń rí N3,000 gbà ní gbogbo ìgbà tí wọn bá jà tábí tí wọn bá digun jale àbí tí wọn gba owó ìtúsílẹ. Gẹgẹ bí ọdọmọkùrin náà ṣe sọ, nígbà tí wọn fi wà nínú ìlú, iṣẹ tí wọn kọkọ ṣe ni íjínigbé nítorí owó ìtúsílẹ. Lẹyìn náà ló sọ pé, wọn padà sí inú igbó níbi tí wọn ti ń rán wọn níṣẹ láti lọ ṣe alamí àti kíkó àlàyé jọ nípa ibi tí wọn fẹ kọlù. O sọ pé ní àsìkò náà, nǹkan tí wọn ń fún awọn kò ju ẹgbẹrùn mẹta náírà lọ. Amọ o fikun pe àwọn ni ọgá tí wọn n fún wọn ní ẹgbẹrun lọna ẹẹdẹgbẹta naira, 500,000 tàbí ẹgbẹrun lọna ẹgbẹta naira, 600,000 náírà ńbẹ. Ṣùgbọn ó sọ pé tití tó fi jáde kuro ninu ẹgbẹ náà, òun kò fi ojú kan ọgá kan nínú ẹgbẹ náà rí, tí kìí bá ṣe àwọn kan tí wọn yóò gbé ìbọn ńlá-ńlá ní àwọn ìgbà kọkan. Ó ní àwọn padà tẹlé wọn wọnú igbó lọ níbi tí wọn ti bẹrẹ sí ko wọn ní pápámọra. Boko Haram máa ń kọlu àwọn tí wọn ń lọ sìnkú. Ọdọmọkùnrin náà, tó lo ọdún mẹjọ nínú ẹgbẹ Boko Haram sọ pé, inú òun kọkọ dùn pe ẹsìn Islam ni òun ń ṣiṣẹ fún. Ṣùgbọn ọkàn òun bàjẹ nígbà tó hàn sí òun pé ẹgbẹ náà ti kùnà níbi ẹsìn náà. Alkurani nìyí...nígbà tí mo wòó, mo ríi pé Ọlọrun fi òfin de ṣìná àti ìmukúmu, mo si ríi pé wọn ń mu ìmukúmu, wọn ń ṣe ṣìná ọhún. Wọn yóò mú àwọn obìnrin wá tí wọn á máa bá lòpọ. Ẹlòmíràn kò tiẹ ní bìkítà nípa ìrun kíkí, wọn yóò sì wá pa ẹni tó ń kí irun. Gẹgẹ bí ọdọ náà ṣe sọ. Ó sọ wípé, eléyìí ló fàá tí wọn fi pinnu pé kìí ṣe nítorí Ọlọrun ni wọn ń fi ń ṣe nǹkan yìí, tí wọn sì pinnu láti jáde kúrò nínú ẹgbẹ náà. Ní àsìkò tí ìjà Boko Haram pé ọdún mẹwàá ní àríwá Nàìjíríà, ọmọ ẹgbẹ náà tẹlẹrí ti ṣàlàyé fún BBC pé, àwọn kan nínú àwọn ọmọ ẹgbẹ náà kìí kí ìrun rara. : Ex Boko Haram: Àwa ọmọ ẹgbẹ Boko Haram kan kìí kírun, à ń mu ìmukúmu, a sì ń ṣe ṣìná 